N á v r h
                                                            Z á k o n 		
 				  z .......................... 2001
 o dani z nehnuteľností

      Národná rada Slovenskej republiky sa uzniesla na tomto zákone:

                                                                              § 1                                                      
                                            DAŇ  Z NEHNUTEĽNOSTÍ

Daň z nehnuteľností 1) (ďalej len "daň") sa člení na
a) daň z pozemkov a
b) daň zo stavieb.                                                  
                                                 DAŇ  Z  POZEMKOV
                                                                § 2
                                              Predmet dane z pozemkov
      (l) Predmetom dane z pozemkov sú pozemky na území Slovenskej republiky v tomto členení:
a) orná pôda, chmeľnice, vinice, ovocné sady,2)
b) záhrady, 2)
c) lesné pozemky, na ktorých sú hospodárske lesy, 3)
d) vodné plochy využívané na chov rýb, iných živočíchov a na pestovanie rastlín, 2)   
e) zastavané plochy a nádvoria, 2)
f) stavebné pozemky,
g) ostatné plochy.2)
------------
1) § 119 ods. 2 Občianskeho zákonníka.
2) Zákon Národnej rady Slovenskej republiky č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov.
Príloha č.1 vyhlášky Úradu geodézie, kartografie a katastra Slovenskej republiky č.79/1996 Z.z., ktorou sa vykonáva zákon Národnej rady Slovenskej republiky o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení vyhlášky  č. 72/1997 Z.z.
3) § 23 zákona č. 61/1977 Zb. o lesoch.

      (2) Predmetom dane z pozemkov nie sú
      a) pozemky alebo ich časti zastavané stavbami, ktoré nie sú predmetom dane zo stavieb podľa § 6 ods. 2, vrátane časti pozemkov tvoriacich jeden funkčný celok s týmito stavbami,
      b) pozemky slúžiace na zabezpečenie úloh obrany štátu, 4) ktoré sú v správe alebo v nájme rozpočtovej organizácie alebo príspevkovej organizácie v pôsobnosti Ministerstva obrany Slovenskej republiky, Ministerstva vnútra Slovenskej republiky, Ministerstva dopravy, pôšt a telekomunikácií Slovenskej republiky alebo Správy štátnych hmotných rezerv Slovenskej republiky, s výnimkou pozemkov alebo ich častí, na ktorých sa uskutočňuje podnikanie 5) alebo sa prenajímajú.
      (3) Na účely tohto zákona sa za stavebný pozemok považuje pozemok uvedený v právoplatnom rozhodnutí o umiestnení stavby alebo v právoplatnom stavebnom povolení vydanom v spojenom územnom a stavebnom konaní až do právoplatnosti kolaudačného rozhodnutia na stavbu. Za stavebný pozemok sa nepovažuje tá časť pozemku, ktorá je zastavaná stavbou evidovanou k prvému dňu zdaňovacieho obdobia v katastri nehnuteľností. 6)

                                                            § 3
                                          Daňovníci dane z pozemkov

      (1) Daňovníkom dane z pozemkov s výnimkou podľa odsekov 2 a 3 je
a) vlastník pozemku zapísaný v katastri,
b) správca pozemku vo vlastníctve štátu, 7) alebo obce, 8) zapísaný v katastri.

––––––––
4) Zákon č. 281/1997 Z.z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z.z. o organizácii miestnej štátnej správy a o zmene a doplnení niektorých zákonov v znení neskorších predpisov.
5) § 2 ods. 2  Obchodného zákonníka.
6) § 4 zákona Národnej rady Slovenskej republiky č. 162/1995 Z.z. v znení neskorších predpisov. 
7) Napríklad zákon Národnej rady Slovenskej republiky č. 278/1993 Z.z. o správe majetku štátu v znení neskorších predpisov, zákon č. 111/1990 Zb. o štátnom podniku v znení neskorších predpisov.
8) § 6 zákona Slovenskej národnej rady č. 138/1991 Zb. o majetku obcí v znení  zákona Národnej rady Slovenskej republiky č. 43/1993 Z.z.

     (2) Daňovníkom dane z pozemkov je 
a) fyzická osoba alebo právnická osoba, ktorej boli pridelené na obhospodarovanie náhradné pozemky vyčlenené z pôdneho fondu užívaného právnickou osobou až do vykonania pozemkových úprav, 9)
b) nájomca ak,
1. nájomný vzťah k pozemku  trvá alebo má trvať najmenej päť rokov a nájomca je zapísaný v katastri,
2. má v nájme pozemky spravované Slovenským pozemkovým fondom, 10)
    alebo Správou štátnych hmotných rezerv Slovenskej republiky,
3. má v nájme pozemky vo vlastníctve obce na dobu kratšiu ako päť rokov,
4. má v nájme pozemky vo vlastníctve Fondu národného majetku Slovenskej republiky,
5. má v nájme náhradné pozemky na základe zmluvy.
     (3) Daňovníkom dane z pozemkov  je užívateľ pozemkov v prípadoch neuvedených v odsekoch 1 a 2  prípadne v odseku 5.
     (4)  Ak je pozemok v spoluvlastníctve viacerých daňovníkov, daňovníkom dane z pozemkov je každý  spoluvlastník  podľa výšky svojho spoluvlastníckeho podielu. Ak sa spoluvlastníci dohodnú, daňovníkom dane z  pozemkov je jeden z  nich. Ostatní spoluvlastníci za daň ručia spoločne a nerozdielne.
     (5) Ak zomrie vlastník (spoluvlastník) pozemku,ktorý je podľa odseku 1 písm. a) a odseku 4 daňovníkom dane z pozemkov, je až do právoplatného ukončenia konania o dedičstve daňovníkom na základe dohody jeden z účastníkov dedičského konania a ak sa nedohodnú, daňovníka určí správca dane.

------------
9) § 15 ods.1 a 2 zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení  zákona Národnej rady Slovenskej republiky č. 187/1993 Z.z.
10) § 34 zákona Slovenskej národnej rady č. 330/1991 Zb. v znení neskorších predpisov.   

                                                                     
                                                                 § 4
                                               Základ dane z pozemkov

      (1) Základom dane z pozemkov podľa § 2 ods. 1 písm. a) je cena týchto pozemkov bez porastov určená vynásobením výmery pozemkov v m2 a ich priemernej ceny za 1 m2  podľa kódu bonitovaných pôdno-ekologických jednotiek  uvedenej v prílohe.
      (2) Základom dane z pozemkov podľa § 2 ods.1 písm. c) a d) je cena pozemkov určená vynásobením výmery pozemkov v m2 a ceny pozemkov zistenej za l m2 podľa platných cenových predpisov.11)
      (3) Základom dane z pozemkov podľa § 2 ods. 1 písm. b), e), f) a g) je celková  výmera pozemkov v m2,  ktoré sú predmetom dane z pozemkov.

                                                                §  5
                                               Sadzba dane z pozemkov

      (1) Ročná sadzba dane z pozemkov podľa § 2 ods. 1 písm. a) je 0,35 % .
      (2) Ročná sadzba dane z pozemkov podľa § 2 ods.1 písm.  c) a d) je 0,25 % .
      (3) Ročná sadzba dane z pozemkov za každý i začatý m2 pozemku podľa § 2 ods. 1 písm. b), e) a g) je 0,10 Sk .
      (4) Ročná sadzba dane z pozemkov za každý i začatý m2 pozemku podľa § 2 ods. 1 písm. f) je 1 Sk s výnimkou pozemkov alebo ich častí určených na zastavanie stavbami ropovodov, plynovodov, produktovodov, teplovodov, podzemných a nadzemných vedení rozvodov elektriny, vodovodných a kanalizačných radov, vedení verejnej telekomunikačnej siete, priehrad a stavbami, ktoré sú významnou investíciou podľa osobitného predpisu, 12)  až do vydania kolaudačného rozhodnutia na tieto stavby.
       (5) Správca dane môže podľa miestnych podmienok zvýšiť alebo znížiť sadzby dane z pozemkov podľa odsekov 1 a 2 až o 50% a podľa odseku 3 a 4  znížiť až o 50% a zvýšiť až o 100%.

---------
11) § 15 ods. 6 až 10 a prílohy č. 8 a 9 vyhlášky Ministerstva financií Slovenskej republiky č. 465/1991 Zb. o cenách stavieb, pozemkov, trvalých porastov, úhradách za zriadenie práva osobného užívania pozemkov a náhradách za dočasné užívanie pozemkov v znení vyhlášky č. 608/1992 Zb.
12) Zákon č. 175/1999 Z.z. o niektorých opatreniach týkajúcich sa prípravy významných investícií a o doplnení niektorých zákonov.

                                                    
                                                    DAŇ  ZO  STAVIEB
                                                                § 6
                                                   Predmet dane zo stavieb
      (1) Predmetom dane zo stavieb sú
a)	stavby 13) na území Slovenskej republiky alebo ich časti; stavby, ktoré podliehajú kolaudačnému rozhodnutiu sú predmetom dane zo stavieb
1.	po nadobudnutí právoplatnosti kolaudačného rozhodnutia,
2.	ak sa užívajú pred nadobudnutím právoplatnosti kolaudačného rozhodnutia,
b)	byty ,   
      c)  nebytové priestory v bytovom dome,14)
      d) spoločné časti a spoločné zariadenia v bytovom dome,15) ak sa využívajú na podnikanie 5)  alebo sa prenajímajú.
     (2) Predmetom dane zo stavieb nie sú:
     a) inžinierske stavby, 16)
     b) dočasné stavby zariadenia staveniska, prístrešky a žumpy, ktoré sa nachádzajú na  pozemku patriacom k stavbe,
     c) stavby slúžiace na zabezpečovanie verejnej dopravy s výnimkou stavieb alebo ich častí, ktoré sa prenajímajú na účely podnikania 5) alebo na prenájom,
      d) stavby slúžiace na zabezpečenie úloh obrany štátu, 4) ktoré sú v správe alebo v nájme rozpočtovej organizácie alebo príspevkovej organizácie v pôsobnosti Ministerstva obrany Slovenskej republiky, Ministerstva vnútra Slovenskej republiky alebo Správy štátnych hmotných rezerv Slovenskej republiky, s výnimkou stavieb alebo ich častí, ktoré sa využívajú na podnikanie 5)  alebo sa prenajímajú.

------------
13) § 43 zákona č. 50/1976 Zb. o územnom plánovaní a stavebnom poriadku (stavebný zákon) v znení  zákona č. 237/2000 Z.z.
14) § 2 ods. 3 zákona Národnej rady Slovenskej republiky č. 182/1993 Z.z. o vlastníctve bytov a nebytových priestorov.
15) § 2 ods. 4 a 5 zákona Národnej rady Slovenskej republiky č. 182/1993 Z.z. v znení zákona Národnej rady Slovenskej republiky č. 151/1995 Z.z.
16) § 43a ods. 3 zákona č. 50/1976 Zb. v znení neskorších predpisov.

                                                                § 7
                              		Daňovníci dane zo stavieb

     (1)   Daňovníkom dane zo stavieb s výnimkou podľa odsekov 2 a 3 je
    a) vlastník stavby alebo bytu,
    b) vlastník nebytového priestoru v bytovom dome,
    c) správca stavby alebo bytu vo vlastníctve štátu, 7) alebo obce, 8)     
    (2)  Daňovníkom dane zo stavieb je nájomca ak,
     a) má v nájme stavby spravované Slovenským pozemkovým fondom,11)  alebo Správou štátnych hmotných rezerv Slovenskej republiky,  s výnimkou rodinných domov a bytových domov,
      b) má v nájme stavby vo vlastníctve obce, alebo Fondu národného majetku Slovenskej republiky, s výnimkou rodinných domov a bytových domov,
c)	má v nájme nebytový priestor, spoločné časti a spoločné zariadenia bytového domu.
     (3)  Daňovníkom dane zo stavieb je užívateľ stavby, bytu, nebytového priestoru v prípadoch neuvedených v odsekoch 1 a 2 prípadne v odseku 5.
     (4)  Ak je stavba alebo byt v spoluvlastníctve viacerých daňovníkov, daňovníkom dane zo stavieb je každý spoluvlastník podľa výšky svojho spoluvlastníckeho podielu. Ak sa spoluvlastníci dohodnú, daňovníkom dane zo stavieb je jeden z nich. Ostatní spoluvlastníci za daň ručia spoločne a nerozdielne.
      (5) Ak zomrie vlastník (spoluvlastník) stavby, bytu alebo nebytového priestoru, ktorý je podľa odseku 1 písm.a) a b) a odseku 4 daňovníkom dane zo stavieb, je až do právoplatného ukončenia konania o dedičstve daňovníkom na základe dohody jeden z účastníkov dedičského konania a ak sa nedohodnú,  daňovníka určí správca dane.

                                                                § 8
                                                Základ dane zo stavieb

        Základom dane zo stavieb je
a)	podlahová plocha v m2 s výnimkou uvedenou v písmene b),
      b)  zastavaná plocha rodinného domu a drobných stavieb, ktoré majú doplnkovú funkciu pre rodinný dom 17) v m2, ak sa nevyužívajú na podnikanie 5) alebo ak sa neprenajímajú. Zastavanou plochou sa rozumie pôdorys  stavby na úrovni najrozsiahlejšej nadzemnej alebo podzemnej časti stavby.

----------
17) § 139b ods. 5 zákona č. 50/1976 Zb. v znení zákona č. 237/2000 Z.z.

                                                                § 9
                                                  Sadzba dane zo stavieb

      (1) Ročná sadzba dane zo stavieb za každý aj začatý m2 podlahovej plochy je
      a) 1 Sk za byty, časti rodinného domu a drobné stavby, ktoré majú doplnkovú funkciu pre rodinný dom, 17) ak sa nevyužívajú na podnikanie 5) alebo ak sa neprenajímajú a nezdaňujú podľa písmena e),
      b) 1 Sk za nebytové priestory v bytových domoch,
      c) 3 Sk za stavby na individuálnu rekreáciu 18) a rodinné domy nevyužívané na  trvalé bývanie vrátane drobných stavieb, ktoré majú doplnkovú funkciu k týmto stavbám,
      d) 4 Sk za samostatne stojace garáže, samostatné stavby hromadných garáží a časti nebytových stavieb využívaných na tieto účely,
      e) 5 Sk za stavby, byty, nebytové priestory alebo ich časti, spoločné časti bytového domu alebo spoločné zariadenia bytového domu alebo ich časti, ktoré sa využívajú na podnikanie 5)  alebo ak sa prenajímajú,
      f) 3 Sk za ostatné stavby vyššie neuvedené.
      (2) Ročná sadzba dane zo stavieb je 1 Sk za každý aj začatý m2 zastavanej plochy rodinného domu a drobných stavieb, ktoré majú doplnkovú funkciu pre rodinný dom, 17)  ak sa nevyužívajú na podnikanie 5)  alebo ak sa neprenajímajú.
      (3) Ročná sadzba dane zo stavieb podľa odseku 2 sa zvyšuje pri viacpodlažných stavbách o 0,75 Sk za každé ďalšie nadzemné a podzemné podlažie. Podlažie je časť stavby vymedzená podlahou a stropnou alebo strešnou konštrukciou.
      (4) Správca dane môže podľa miestnych podmienok znížiť sadzby dane zo stavieb podľa odsekov 1 a 2 až o 50% alebo zvýšiť až o 150 %.

----------
18)  § 139b ods.1 písm.b) zákona č.50/1976 Zb. v znení zákona č.237/2000 Z.z.

                                                                        

                                                     
                                            SPOLOČNÉ  USTANOVENIA

                                                                § 10
                                                   Oslobodenie od dane

      (1) Od dane sú oslobodené
      a) pozemky a stavby vo vlastníctve štátu, obcí, nadácií,19) neziskových organizácií poskytujúcich všeobecne prospešné služby,19)  neinvestičných fondov,19)  
      b) pozemky a stavby vo vlastníctve obce, ktoré obec dala do nájmu štátnej rozpočtovej organizácii, alebo príspevkovej organizácii; oslobodené sú aj pozemky a stavby vo vlastníctve hlavného mesta Slovenskej republiky Bratislavy a mesta Košice, ktoré boli zverené do správy ich mestským častiam, a tieto ich zverili do správy alebo prenechali do nájmu rozpočtovej organizácii alebo príspevkovej organizácii zriadenej mestom alebo mestskou časťou, alebo do nájmu štátnej rozpočtovej organizácii alebo štátnej príspevkovej organizácii,
      c) stavby vo vlastníctve iného štátu a pozemky užívané diplomatickými zástupcami poverenými v Slovenskej republike, konzulmi z povolania a inými osobami, ktoré požívajú výsady a imunity podľa medzinárodného práva a za predpokladu, že nie sú štátnymi občanmi Slovenskej republiky a že je zaručená vzájomnosť,
      d) stavby alebo ich časti slúžiace na vykonávanie náboženských obradov cirkví a náboženských spoločností registrovaných štátom, ďalej stavby alebo ich časti slúžiace ako úradovne osôb, ktoré sú poverené duchovnou správou týchto cirkví a náboženských spoločností registrovaných štátom a pozemky cirkví a  náboženských spoločností registrovaných štátom tvoriace jeden funkčný celok s týmito stavbami,

----------------
19) Zákon Národnej rady Slovenskej republiky č. 207/1996 Z.z.o nadáciách v znení zákona č. 147/1997 Z.z.
Zákon č. 213/1997 Z.z. o neziskových organizáciach poskytujúcich všeobecneprospešné služby.
Zákon č. 147/1997 Z.z. o neinvestičných fondoch  a o doplnení zákona Národnej rady Slovenskej republiky č. 207/1996 Z.z.

     e) stavby alebo ich časti a pozemky tvoriace jeden funkčný celok so stavbami, ktoré slúžia školám, 20) školským zariadeniam, 20) zdravotníckym zariadeniam, 21) zariadeniam sociálnych služieb, 22)  vedeckým a výskumným inštitúciám, internátom, múzeám, galériam, knižniciam, hvezdárňam, Červenému krížu a pozemky škôl a školských zariadení využívané na účely výchovy a vzdelávania,                                                                     
     f) stavby, byty a ich časti, ktoré slúžia na pracovnú rehabilitáciu a rekvalifikáciu občanov so zmenenou pracovnou schopnosťou 23) a pozemky tvoriace jeden funkčný celok s týmito stavbami,
     g) pozemky, na ktorých sú cintoríny, kolumbáriá, urnové háje a rozptylové lúky,24)
     h) pozemky verejne prístupných parkov, priestorov a športovísk,
     i) pozemky v národných parkoch, chránených areáloch, národných prírodných rezerváciách  a vo vyhlásených ochranných pásmach s tretím a štvrtým stupňom ochrany,25)   v národných prírodných  pamiatkach a stavby a pozemky, ktoré sú evidované v Ústrednom zozname kultúrnych pamiatok ,26)
      j) močiare, plochy slatín a slancov, rašeliniská, remízky, háje, vetrolamy a pásma hygienickej ochrany vodných zdrojov I. stupňa,27) vyhlásené ochranné pásma I. stupňa prírodných liečivých zdrojov a prírodných zdrojov minerálnych stolových vôd, 21) a vodné plochy využívané na chov rybích  násad,

------------
20) Zákon č. 29/1984 Zb. o sústave základných a stredných škôl v znení  neskorších predpisov.
Zákon č. 172/1990 Zb. o vysokých školách v znení  neskorších predpisov.
Zákon Národnej rady Slovenskej republiky č. 279/1993 Z.z. o školských zariadeniach.
21) Zákon Národnej rady Slovenskej republiky č. 277/1994 Z.z. o zdravotnej starostlivosti  v znení neskorších predpisov.
22) Zákon č. 195/1998 Z.z. o sociálnej pomoci  v znení neskorších predpisov.
23) § 100 písm. c) zákona Národnej rady Slovenskej republiky č. 387/1996 Z.z. o zamestnanosti .
24) § 17 vyhlášky Ministerstva zdravotníctva Slovenskej socialistickej republiky č. 46/1985 Zb. o postupe pri úmrtí a o pohrebníctve v znení zákona Národnej rady Slovenskej republiky č. 277/1994 Z.z. 
25) § 14,16 až 18 zákona Národnej rady Slovenskej republiky č. 287/1994 Z.z. o ochrane prírody a krajiny.
26) § 7 ods.1 zákona Slovenskej národnej rady č. 27/1987 Zb. o štátnej pamiatkovej  starostlivosti v znení zákona č. 183/2000 Z.z..
27) Zákon č. 138/1973 Zb. o vodách (vodný zákon) v znení neskorších predpisov.

                                                                         

      k) lesné pozemky od roku nasledujúceho po vzniku holiny do roku plánovaného začatia výchovnej ťažby (prvej prebierky),
      l) na obdobie piatich rokov od roku nasledujúceho po nadobudnutí právoplatnosti kolaudačného rozhodnutia rodinné domy podliehajúce kolaudačnému rozhodnutiu, prístavby alebo nadstavby rodinných domov, ak sa nimi získa samostatný byt, ktoré sú vo vlastníctve fyzickej osoby a slúžia na bývanie vlastníka alebo jemu blízkych osôb,28)
      m) bytové a rodinné domy na obdobie piatich rokov od roku nasledujúceho po vrátení podľa osobitných predpisov, 29)  
      n) na obdobie piatich rokov od roku nasledujúceho po nadobudnutí právoplatnosti kolaudačného rozhodnutia po rekonštrukcii stavieb bytových a rodinných domov v pamiatkových rezerváciách 30) a v pamiatkových zónach, 31)  ktorých rekonštrukciou sa obnoví alebo rozšíri bytový fond,
     o) na obdobie piatich rokov byt vo vlastníctve fyzickej osoby, ktorá nadobudla byt podľa osobitného predpisu 32) a je jeho prvým vlastníkom.
      (2) Oslobodenie uvedené v odseku 1 písm. a), b),e), f), h) až j), m) až o) zaniká v tej časti a v tom zdaňovacom období, v ktorom sa pozemky, stavby, byty alebo ich časti využívajú na podnikanie 5)  alebo ak sa prenajímajú, a to aj len časť roka.

--------------
28) § 116 Občianského zákonníka.
29) Napríklad zákon č. 403/1990 Zb. o zmiernení následkov niektorých majetkových krívd v znení  neskorších predpisov.
Zákon č. 87/1991 Zb. o mimosúdnych rehabilitáciách v znení  neskorších predpisov.
30) § 5 zákona Slovenskej národnej rady č. 27/1987  Z.z. v znení zákona č. 183/2000 Z.z.
31) §  6 zákona Slovenskej národnej rady č. 27/1987 Z.z. v znení zákona č. 183/2000 Z.z.
32) Zákon Národnej rady Slovenskej republiky č. 182/1993 Z.z. v znení  neskorších predpisov.
Zákon č.  42/1992 Zb. o úprave majetkových vzťahov a vyporiadaní majetkových nárokov v družstvách v znení neskorších predpisov.
Občiansky zákonník.

                                                                     

      (3) Oslobodenie uvedené v odseku 1 písm. l) zaniká na celý rodinný dom v celom zdaňovacom období, ak sa aj len jeho časť využíva na podnikanie 5)  alebo sa prenajíma, a to aj len časť roka.
      (4) Vyberanie vstupného na pozemkoch uvedených v odseku 1 písm. i) sa na účely tohto zákona nepovažuje za podnikanie. 5) 
      (5) Pozemkom, ktorý tvorí jeden funkčný celok so stavbou, je na účely tohto zákona časť pozemku, ktorá je nevyhnutne potrebná na prevádzku a plnenie funkcií stavby.

                                                                § 11
                                            Koeficienty na prenásobenie
                                                         sadzby dane
     (1) Ročná sadzba dane podľa § 5 ods. 3 a 4 prípadne upravená podľa § 5 ods. 5 a ročná sadzba dane podľa § 9 ods. 1 až 3, prípadne upravená podľa § 9 ods. 4 sa násobí koeficientom
1,0 v obciach                                                                                     do     500 obyvateľov,
1,2 v obciach     od      501                                                                do   1 000 obyvateľov,
1,4 v obciach     od   1 001                                                                do   5 000 obyvateľov,
1,6 v obciach     od   5 001                                                                do 10 000obyvateľov,
2,0 v obciach     od  10 001                                                               do 20 000 obyvateľov,
2,5 v obciach                                                                                   nad 20 000 obyvateľov,
3,5 v obciach, ktoré sú sídlom okresu, 33) a v kúpeľných miestach, 34)
4,0 v obciach, ktoré sú sídlom kraja, 33)
4,5 v Bratislave.

     (2) Pri určení koeficientu sa v príslušnom zdaňovacom období vychádza z počtu obyvateľov s trvalým pobytom na území obce podľa stavu k prvému dňu príslušného kalendárneho roka.
      (3) Pri pozemkoch uvedených v § 2 ods. 1 písm. b), e), f) a g) a pri stavbách uvedených v § 6 ods. 1, môže správca dane aj v jednotlivej časti obce koeficient uvedený v odseku 1 znížiť alebo zvýšiť najviac o 20% .
--------------
33) § 7 zákona Národnej rady Slovenskej republiky č. 221/1996 Z.z. o územnom a správnom usporiadaní Slovenskej republiky.
34) § 61 ods. 1 zákona Národnej rady Slovenskej republiky č. 277/1994 Z.z.

                                                                § 12
                                                               Úľavy
      (1) Správca dane môže podľa miestnych podmienok poskytnúť úľavu na dani z pozemkov na pozemky, ktorých hospodárske využívanie je obmedzené vzhľadom na podkopanie, ich umiestnenie v oblasti dobývacích priestorov alebo pásiem hygienickej ochrany vody II. a III. stupňa, ochranu a tvorbu životného prostredia, ich postihnutie ekologickými katastrofami, nadmerným imisným zaťažením, na pozemky rekultivované investičným zúrodňovaním s výnimkou rekultivácií plne financovaných zo štátneho rozpočtu, na rokliny, výmole, vysoké medze s kroviskami alebo kamením, vyhlásené ochranné pásma II. a  III. stupňa prírodných liečivých zdrojov a prírodných zdrojov minerálnych stolových vôd,21) na genofondové plochy, brehové porasty a iné plochy stromovej a krovinatej vegetácie na nelesných pozemkoch s pôdoochrannou, ekologickou alebo krajinotvornou funkciou. Správca dane na účel poskytnutia daňovej úľavy si môže vyžiadať vyjadrenie orgánu štátnej správy. 35)
      (2) Správca dane môže podľa miestnych podmienok poskytnúť úľavu z dane na pozemky a stavby, ktorých vlastníkmi sú občania v hmotnej núdzi alebo sociálnej núdzi, 22) občania starší ako 70 rokov, občania s ťažkým zdravotným postihnutím,22) osoby čiastočne alebo úplne bezvládne, ak pozemky alebo stavby slúžia výhradne na ich osobnú potrebu, alebo slúžia na ich trvalé bývanie.
     (3) Správca dane môže podľa miestnych podmienok poskytnúť úľavu z dane zo stavieb na stavby,
      a) ktoré zlepšujú stav životného prostredia, ak takáto povinnosť nevyplýva daňovníkovi zo zákona, napríklad čisté zdroje elektrickej energie - vodná alebo veterná elektráreň, stavby využívajúce bioplyn,
     b) v ktorých bol zmenený systém vykurovania z pevných palív na plyn, elektrickú energiu alebo systémy využívajúce obnoviteľné zdroje energie na ohrev vody, napríklad  solárna, veterná energia, biomasa , 
      c) ktorých využitie je obmedzené z dôvodu rozsiahlej rekonštrukcie, stavebnej uzávery alebo umiestnenia na podkopanom pozemku.

-------------
35) § 5 zákona Slovenskej národnej rady č. 369/1990 Zb. o obecnom zriadení v znení neskorších predpisov.
§ 5 zákona Národnej rady Slovenskej republiky č. 222/1996 Z.z. o organizácii miestnej štátnej správy a o zmene a doplnení niektorých zákonov v znení zákona č. 225/1998 Z.z.

                                                                           
                                                                § 13
                                        Úprava sadzieb dane, koeficientov a úľav

      (1) Sadzby dane podľa § 5 ods. 1 až 4, prípadne upravené podľa § 5 ods. 5, sadzby dane podľa § 9 ods. 1 až 3, prípadne upravené podľa § 9 ods. 4, koeficient na prenásobenie sadzby dane podľa § 11 ods. 1 a 3, úľavy na dani podľa § 12 môže určiť obec  všeobecne záväzným nariadením obce 36) len s účinnosťou od  prvého dňa nasledujúceho zdaňovacieho obdobia.
      (2) Ak obec sadzby dane podľa § 5 a  § 9 alebo  koeficienty podľa § 11 ods. 1 a 3   upraví v rozpore s týmto zákonom, na toto zdaňovacie obdobie platia ročné sadzby dane a koeficienty určené v tomto zákone.

                                                                § 14
                                      Správa dane a rozpočtové určenie dane

      (1) Správu dane vykonáva správca dane, ktorým je obec, na území ktorej sa nehnuteľnosť nachádza. 37) V Bratislave sú  správcami dane  mestské časti.
      (2) Daň je príjmom rozpočtu správcu dane.

                                                                § 15
                                                 Zdaňovacie obdobie 

      (1) Zdaňovacím obdobím je kalendárny rok.
      (2) Na určenie správcu dane, daňovníka, predmetu dane a základu dane je rozhodujúci stav k prvému dňu zdaňovacieho obdobia, kedy vzniká alebo zaniká daňová povinnosť, s výnimkou prípadov podľa § 10  ods.  2 a 3.

     
-------------
36) § 6 zákona Slovenskej národnej rady č. 369/1990 Zb.
37) § 2 zákona Slovenskej národnej rady č. 369/1990 Zb.

                                                                § 16
                                                     Daňové priznanie

      (1) Daňové priznanie k dani (ďalej len "daňové priznanie") je daňovník povinný podať príslušnému správcovi dane do 31. januára zdaňovacieho obdobia a v ďalších rokoch do tohto termínu, len ak nastali zmeny skutočností rozhodujúcich pre výpočet dane. Za zmeny skutočností rozhodujúcich pre výpočet dane sa nepovažujú zmeny sadzieb dane a zmeny koeficientov na prenásobenie sadzby dane.
      (2) Daňovník je povinný podať daňové priznanie do 30 dní odo dňa zániku oslobodenia, a vtedy, keď ho na to vyzve správca dane.
      (3) Daňovník je povinný v daňovom priznaní uviesť všetky požadované údaje a daň si sám vypočítať.
      (4) Ak daňové priznanie na príslušné zdaňovacie obdobie nebolo podané včas, správca dane môže za toto zdaňovacie obdobie uložiť pokutu fyzickej osobe najviac 500 Sk a právnickej osobe najviac 5 000 Sk.
      (5) Ak je pozemok, stavba, byt, nebytový priestor v bytovom dome alebo ich časti v spoluvlastníctve viacerých osôb, daňové priznanie podá každá fyzická osoba alebo právnická osoba. Ak sa spoluvlastníci dohodnú, daňové priznanie podá za všetkých spoluvlastníkov jeden z nich, ktorého dohodou určili spoluvlastníci, pričom túto skutočnosť musia písomne oznámiť správcovi dane pred uplynutím lehoty na  podanie daňového priznania.
      (6) Daňovník uplatňuje nárok na oslobodenie od dane podľa § 10 ods. 1 písm. d) až o) v daňovom priznaní v tom zdaňovacom období, na ktoré mu prvýkrát vzniká nárok na oslobodenie, najneskôr v lehote na podanie daňového priznania na toto zdaňovacie obdobie. Daňové priznanie sa nepodáva vtedy, ak uplatnený nárok na oslobodenie trvá nepretržite. Pri prerušení oslobodenia daňovník znovu uplatní nárok na oslobodenie. Ak tento svoj nárok neuplatní v daňovom priznaní, oslobodenie od dane na toto zdaňovacie obdobie zaniká.

                                                                § 17
                                                       Zaokrúhľovanie

(1)	Základ dane podľa § 4 ods. 1 a 2 sa zaokrúhľuje na celých 100 Sk nadol.
      (2) Sadzba dane po vynásobení koeficientom podľa § 11 sa zaokrúhľuje na desatiny nadol.
      (3) Daň a vyrubené penále sa zaokrúhľujú na celé Sk nadol.

                                                                       
                                                                § 18
                                       Platenie, vyrubenie a splatnosť dane

      (1) Daň na zdaňovacie obdobie  vyrubí správca dane platobným výmerom každoročne do 15. marca  zdaňovacieho obdobia, ak ďalej nie je ustanovené inak.      
      (2) Ak v priebehu zdaňovacieho obdobia zanikne oslobodenie od dane, správca dane vyrubí daň platobným výmerom na toto zdaňovacie obdobie  do 30 dní po podaní daňového priznania a určí lehotu splatnosti dane,  alebo termín jej splátok.
      (3)  Správca dane vyrubí daňový nedoplatok 38)  platobným výmerom, v ktorom  určí lehotu jeho splatnosti.      
      (4) Daň podľa odseku 1 je splatná naraz do 31. marca, ak neprevyšuje u fyzickej osoby  1000 Sk a u právnickej osoby 10 000 Sk. Ak daň prevyšuje uvedené sumy, je splatná v štyroch rovnakých splátkach, a to do 31. marca, 30. júna, 30. septembra a 30. novembra, prípadne ju možno zaplatiť naraz do 31. marca.
      (5) Ak správca dane vyrubí daň po 15. marci zdaňovacieho obdobia, určí lehotu jej splatnosti prípadne termín jej splátok.
      (6) Daň, ktorá neprevyšuje  v zdaňovacom období 100 Sk,  sa nevyrubuje.
     
                                                                 § 19
                                                               Penále

     (1) Ak nebola daň alebo splátka dane zaplatená najneskôr v deň jej splatnosti, daňovník je povinný zaplatiť penále 0,3 % z nedoplatku dane alebo splátky dane za každý deň omeškania, počínajúc dňom nasledujúcim po dni splatnosti až do dňa platby vrátane.
     (2) Z rozdielu medzi daňou uvedenou v daňovom priznaní a daňou uvedenou v dodatočnom daňovom priznaní vypočíta správca dane penále podľa odseku 1 polovičnou sadzbou. Ak tento rozdiel zistí správca dane vypočíta penále podľa odseku 1.  
      (3) Penále sa vyrubí za každé zdaňovacie obdobie osobitne, najneskôr však do piatich kalendárnych rokov od konca kalendárneho roka, v ktorom bola daň (splátka dane) splatná. Penále  sa vyrubí najviac do 100% dlžnej sumy.Penále sa nevyrubí, ak nepresiahne v úhrne 100 Sk za jedno zdaňovacie obdobie.

–––––––––––-
38) § 1a písm. f) zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení zákona č. 219/1999 Z.z.

      (4) Penále je splatné do pätnástich dní odo dňa doručenia platobného výmeru. Proti tomuto rozhodnutiu sa možno do pätnástich dní po jeho doručení odvolať. Odvolanie nemá odkladný účinok.
      (5) Ak sa nedoplatok dane odpíše podľa osobitného predpisu, 39) odpíše sa aj vyrubené penále.

                                                                § 20
                                                             Konanie
     Ak sa v tomto zákone neustanovuje inak, postupuje sa vo veciach dane podľa všeobecného právneho predpisu o správe daní. 40)

                                                                § 21
                                                      Kontrolné orgány

     (1) Kontrolu u správcov dane vykonáva Ústredné daňové riaditeľstvo Slovenskej republiky. Kontrolná činnosť iných kontrolných  orgánov nie je týmto zákonom dotknutá.
     (2) Na vykonávanie kontroly nad dodržiavaním ustanovení tohto zákona sa vzťahujú ustanovenia osobitného predpisu. 41)

                                        SPLNOMOCŇOVACIE  USTANOVENIE
                                                                 § 22            

     (1) Správca dane môže daň úplne alebo čiastočne odpustiť pri riešení dôsledkov živelných pohrôm a iných mimoriadnych hromadných udalostí z dôvodov odstránenia tvrdostí zákona.
      (2) Správca dane môže v odôvodnených prípadoch znížiť alebo odpustiť daň, pokutu a penále.

––––––-
39)  § 65 zákona Slovenskej národnej rady č. 511/1992 Zb. v znení neskorších predpisov. 
40) Zákon Slovenskej národnej rady č. 511/1992 Zb. v znení neskorších predpisov.
41)	Zákon Národnej rady Slovenskej republiky č. 10/1996 Z.z. o kontrole v štátnej správe.

                         PRECHODNÉ  A ZÁVEREČNÉ  USTANOVENIA
                                                                § 23

     (1)  Daňovník dane podľa tohto zákona je povinný podať prvýkrát daňové priznanie do 31. januára 2002 s výnimkou daňovníkov, ktorým oslobodenie zostáva v platnosti podľa odsekov 2 a 3.
     (2) Oslobodenie od domovej dane podľa vyhlášky Ministerstva financií č. 14/1968 Zb. o úľavách na domovej dani v znení vyhlášky Ministerstva financií Slovenskej socialistickej republiky č. 143/1976 Zb., nariadenia vlády Slovenskej socialistickej republiky č. 83/1978 Zb. a vyhlášky Ministerstva financií Slovenskej republiky č. 110/1991 Zb. zostáva v platnosti až do uplynutia lehoty  na oslobodenie.
      (3) Oslobodenia od dane zo stavieb uplatnené podľa § 9 ods. 1 písm. g) až j) a oslobodenie od dane z bytov podľa § 11c ods. 1 zákona Slovenskej národnej rady č. 317/1992 Zb. o dani z nehnuteľností v znení zákona Národnej rady Slovenskej republiky č. 87/1993 Z.z.,zákona Národnej rady Slovenskej republiky č. 159/1993 Z.z., zákona Národnej rady Slovenskej republiky č. 317/1993 Z.z., zákona Národnej rady Slovenskej republiky č. 279/1995 Z.z., zákona Národnej rady Slovenskej republiky č. 205/1996 Z.z.,zákona č. 329/1997 Z.z. a zákona č. 219/1999 Z.z. zostávajú v platnosti až do uplynutia lehoty  na oslobodenie.
      (4) Úľavy z dane z pozemkov, ktoré poskytol správca dane podľa § 12 ods. 3 zákona Slovenskej národnej rady č. 317/1992 Zb. o dani z nehnuteľností v znení zákona Národnej rady Slovenskej republiky č. 87/1993 Z.z., zákona Národnej rady Slovenskej republiky č. 159/1993 Z.z., zákona Národnej rady Slovenskej republiky č. 317/1993 Z.z., zákona Národnej rady Slovenskej republiky č. 279/1995 Z.z., zákona Národnej rady Slovenskej republiky č. 205/1996 Z.z., zákona č. 329/1997 Z.z. a zákona č. 219/1999 Z.z. zostávajú v platnosti až do uplynutia lehoty určenej správcom dane.

                                                                § 24
      Na daňové konanie začaté pred 1. januárom 2002 sa vzťahujú  doterajšie predpisy. V Bratislave a v Košiciach daňové konanie vo veciach dane z nehnuteľností začaté pred 1. januárom 2002 dokončia podľa doterajších predpisov mestské časti.

                                                                § 25
      Zrušujú sa:
     1. zákon Slovenskej národnej rady č. 317/1992 Zb. o dani z nehnuteľností v znení čl. II zákona Národnej rady Slovenskej republiky č. 87/1993 Z.z., čl. VIII zákona Národnej rady Slovenskej republiky č. 159/1993 Z.z., zákona Národnej rady Slovenskej republiky č. 317/1993 Z.z., zákona Národnej rady Slovenskej republiky č. 279/1995 Z.z., čl. II zákona Národnej rady Slovenskej republiky č. 205/1996 Z.z., zákona č. 329/1997 Z.z. a čl. III zákona č. 219/1999 Z.z.,
     2. vyhláška Ministerstva financií Slovenskej republiky č. 58/1993 Z.z., ktorou sa vykonáva zákon o dani z nehnuteľností v znení vyhlášky Ministerstva financií Slovenskej republiky č. 72/1994 Z.z., vyhlášky Ministerstva financií Slovenskej republiky č.142/1996 Z.z. a vyhlášky Ministerstva financií Slovenskej republiky č. 74/1997 Z.z.

                                                                § 26
                                                           Účinnosť

                            Tento zákon nadobúda účinnosť 1. januára 2002.

                                                                        

-